Period: Old Babylonian
Genre: Royal Inscription
Transliteration:
<SURFACE>
{d}nin-isin₂{si}na
nin gal ama kalam-ma
zi-ŋal₂ kalam dim₂-dim₂-me
dumu-sag an ku₃-ga
nin-a-ni-ir
<unk>{d}sin
nita kala-ga
u₂-a uri₅{ki}ma
lugal larsa{ki}ma
lugal ki-en-gi ki-uri
sipa nig₂-gi geš-hur šu du₇-du₇-me-en
e₂-u₂-nam-til₃-la
unu₇ ku₃-ga
ki ni₂ dub₂-bu-da-ni
e₂-a-ni nig₂ u₄ ul-li₂-a-ta
ba-du₃-a-ba ba-sumun
nam-til₃-mu-še₃
u₃ nam-til₃
ku-du-ur-ma-bu-uk
a-a ugu-ga₂-ke₄
hu-mu-na-du₃
ki-bi he₂-em-mi-gi₄
ki-tuš ša₃ du₁₀-ga-na
gal-le-eš he₂-em-mi-tuš
mu nam-lugal-la-ga₂
du-ri₂-še₃ he₂-em-mi-ŋal₂
egir u₄-da-aš
ar₂-mu ak-ak-de₃
temen ar₂ nam-nun-na-ga₂
uš₈-bi ki he₂-bi₂-tum₂
e₂-gar₈ sikil-bi he₂-bi₂-si
nig₂-ak-mu-še₃
{d}nin-isin₂{si}na
nin-mu hu-mu-hul₂-le-en
nam-tar nam-til₃-la
bala su₃-ud mu he₂-ŋal₂-la
{geš}gu-za suhuš gi-ne₂
sag-e-eš ha-ma-ab-rig₇-ge
eš₃ larsa{ki}ma-ka
uru ba-dim₂-me-na-ga₂
u₄-mu he₂-su₃-su₃-ud

Cuneiform:
<SURFACE>
𒀭𒎏𒅔𒋛𒈾
𒎏𒃲𒂼𒌧𒈠
𒍣𒅅𒌧𒁶𒁶𒈨
𒌉𒊕𒀭𒆬𒂵
𒎏𒀀𒉌𒅕
<unk>𒀭𒌍
𒍑𒅤𒂵
𒌑𒀀𒋀𒀊𒆠𒈠
𒈗𒌓𒀕𒆠𒈠
𒈗𒆠𒂗𒄀𒆠𒌵
𒉺𒇻𒃻𒄀𒄑𒄯𒋗𒌌𒌌𒈨𒂗
𒂍𒌑𒉆𒋾𒆷
𒋽𒀕𒆬𒂵
𒆠𒉎𒂀𒁍𒁕𒉌
𒂍𒀀𒉌𒃻𒌓𒌌𒉌𒀀𒋫
𒁀𒆕𒀀𒁀𒁀𒌀
𒉆𒋾𒈬𒂠
𒅇𒉆𒋾
𒆪𒁺𒌨𒈠𒁍𒊌
𒀀𒀀𒌋𒅗𒂷𒆤
𒄷𒈬𒈾𒆕
𒆠𒁉𒃶𒅎𒈪𒄄
𒆠𒆪𒊮𒄭𒂵𒈾
𒃲𒇷𒌍𒃶𒅎𒈪𒆪
𒈬𒉆𒈗𒆷𒂷
𒁺𒌷𒂠𒃶𒅎𒈪𒅅
𒂕𒌓𒁕𒀸
𒌒𒈬𒀝𒀝𒉈
𒋼𒌒𒉆𒉣𒈾𒂷
𒀳𒁉𒆠𒃶𒉈𒁺
𒂍𒋞𒂖𒁉𒃶𒉈𒋛
𒃻𒀝𒈬𒂠
𒀭𒎏𒅔𒋛𒈾
𒎏𒈬𒄷𒈬𒄾𒇷𒂗
𒉆𒋻𒉆𒋾𒆷
𒁄𒋤𒌓𒈬𒃶𒅅𒆷
𒄑𒄖𒍝𒁼𒄀𒉌
𒊕𒂊𒌍𒄩𒈠𒀊𒉺𒄸𒁺𒄀
𒀊𒌓𒀕𒆠𒈠𒅗
𒌷𒁀𒁶𒈨𒈾𒂷
𒌓𒈬𒃶𒋤𒋤𒌓